钦定古今图书集成/方舆汇编/职方典/第1094卷 > 《泰宁县改治记》宋·叶祖洽
## 钦定古今图书集成/方舆汇编/职方典/第1094卷 > 《泰宁县改治记》宋·叶祖洽

泰宁县当五代时隶南唐，处深山穷谷之中，有林泉
鱼稻之乐，人自足用，无所求，故独处一方若隐居者。
当天下并争于干戈，无所与也。其民既安闲，则力本
自赡。及天下定于一，户口日益富饶，至今为闽大邑，
民户三万，所出赋万缗。邵武四县，惟泰宁为最僻，不
与四方之商旅交，故习俗淳厚，山川之气特为奇秀，
故为士者质美而明。方国初时，海内得离战争之苦，
俗尚淳朴，虽有美质，无以发明。及太平既久，朝廷尚
文，以《诗》《书》《礼》《乐》润饰治具，天下之士，皆染濯淬厉，以
文章自奋，若“草虫鸣而阜螽趯，神龙兴而庆云翔。”跨
河南北，薄岱东西，水经江淮，陆穷闽蜀，家家自以为
屈、宋，人人自以为邹、枚。身起笔墨，致位卿相者，时时
有之。泰宁以远方僻邑，与之并驱于英俊之域，相为
前后，曾不少屈，一何壮也！彼其地接中都，文物至盛，
薰于耳目而得于心，其多文士，不足怪也。以僻邑而与之争雄，苟非质美而特立者，能若是乎？今其县比
屋连墙，弦诵之声相闻，有不谈《诗》书者，舆台笑之，况
其父兄乎？故以名荐于天子，而爵列王庭者，相继不
绝，可谓盛矣。而其县尚仍五代之馀，名曰“归化”，尚有
负于兹土。元丰八年，予适在职方，掌天下图籍，惜其
名之不正，会朝廷遣右司郎中张汝贤使闽中，因以
告之。张君上其事，朝廷易其名曰泰宁。泰宁者，阙里
之府号也。《泰》之为言，贤者以类进而志通乎上之时
也。夫“然后宁。岂朝廷善其有特立之意，遂赐嘉名以
宠奖乎？邑之士亦宜勉之，思所以称朝廷命名之意
也。”绍圣三年六月一日记。